ม็อบสหรัฐเดือดต่อเนื่องทวีความรุนแรงในวันที่4
ผู้ประท้วงแคลิฟอร์ เนียปะทะตำรวจ ม็อบทั่วประเทศเดินหน้าชุมนุมต่อ
29 ต.ค. 2565

ผู้ประท้วงแคลิฟอร์ เนียปะทะตำรวจ ม็อบทั่วประเทศเดินหน้าชุมนุมต่อ
เจ้าหน้าที่ในรัฐแคลิฟอร์เนีย รายงานว่า การประท้วงได้ยกระดับความรุนแรงมากขึ้น หลังจากที่มีกลุ่มสวมหน้ากากได้ทำการทุบหน้าต่าง และขว้างปาสิ่งของใส่เจ้าหน้าที่ตำรวจ ขณะที่สถานการณ์ในรัฐอื่นๆ ทั่วสหรัฐ ผู้ชุมนุมยังคงเดินหน้าประท้วงเป็นคืนที่ 4 หลังจากที่คณะลูกขุนของสแตตัน ไอส์แลนด์ ตัดสินไม่เอาผิดเจ้าหน้าที่ตำรวจผิวขาวที่เข้าทำการล็อกคอชายผิวสีจนเสียชีวิต
เจนนิเฟอร์ โคทส์ โฆษกหญิงของกรมตำรวจเบิร์กเลย์ รัฐแคลิฟอร์เนีย ระบุว่า ผู้ประท้วงได้ทำลายและเข้าไปขโมยของในอาคารร้านค้าหลายแห่ง พร้อมกับขว้างก้อนหินและวัตถุอื่นๆ ใส่ตำรวจ ส่งผลให้ตำรวจต้องใช้แก๊สน้ำตา กระสุนยางและระเบิดควันเพื่อสลายฝูงชน
ขณะที่ในมหานครนิวยอร์ก ซึ่งเป็นที่เกิดเหตุและรัฐอื่นๆ ทั่วสหรัฐ ยังคงมีผู้ประท้วงหลายพันคนออกมาร่วมเดินขบวนแสดงความไม่พอใจต่อคำตัดสินไม่เอาผิดนายตำรวจ แดเนียล พานทาลีโอ ทว่าส่วนใหญ่ก็ไม่มีการใช้ความรุนแรง
ทั้งนี้ เหตุการณ์วัยรุ่นผิวสีไม่พกอาวุธถูกยิงเสียชีวิตในเมืองเฟอร์กูสัน รัฐมิสซูรีก่อนหน้านี้ และการไม่เอาผิดเจ้าหน้าที่พานทาลีโอในนิวยอร์ก ประกอบกับคดีอื่นๆ ในทำนองเดียวกัน เป็นชนวนจุดประกายข้อถกเถียงเรื่องความสัมพันธ์ระหว่างกรมตำรวจและชุมชนแอฟริกันอเมริกัน รวมถึงการใช้ความรุนแรงเกินกว่าเหตุของตำรวจ ซึ่งสำนักข่าวเอพีประเมินว่ามีผู้ถูกตำรวจวิสามัญฆาตกรรมอย่างน้อย 400 ราย ทุกปีในสหรัฐ